ธปท.เปิดประตูอุ้มลูกหนี้
ธปท.บ่ยั่นหนี้เสียจากน้ำท่วมภาคใต้มากระทบฐานะธนาคาร เปิดทางให้ธนาคารยืดหยุ่นการจ่ายหนี้ทั้งดอกเบี้ย เกณฑ์ชำระขั้นต่ำ ระยะเวลา
20 ส.ค. 2554

ธปท.บ่ยั่นหนี้เสียจากน้ำท่วมภาคใต้มากระทบฐานะธนาคาร เปิดทางให้ธนาคารยืดหยุ่นการจ่ายหนี้ทั้งดอกเบี้ย เกณฑ์ชำระขั้นต่ำ ระยะเวลา
นายสรสิทธิ์ สุนทรเกศ ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) เปิดเผยว่า แม้ปัญหาน้ำท่วมและดินถล่มในพื้นที่ภาคใต้จะเป็นสถานการณ์ที่อาจกระทบต่อความสามารถในการชำระหนี้ของลูกหนี้ที่ใช้สินเชื่อกับธนาคารพาณิชย์ แต่ ธปท.ไม่ค่อยกังวลกับปัญหาหนี้ที่ไม่ก่อให้เกิดรายได้ (เอ็นพีแอล) ที่จะเพิ่มขึ้นจากกรณีนี้มากนัก และไม่น่ามากจนจะกระทบต่อฐานะของธนาคารพาณิชย์แน่นอน 
สาเหตุเพราะแต่ละธนาคารมีการกันสำรองหนี้ที่เพียงพอ ธุรกิจขนาดใหญ่ที่ใช้วงเงินสินเชื่อสูงก็ไม่ได้ตั้งอยู่ในพื้นที่ ขณะที่สินเชื่อรายย่อยของประชาชนและเกษตรกร ก็มีสถาบันการเงินเฉพาะกิจของรัฐเข้าให้ความช่วยเหลืออยู่แล้ว 




นอกจากนี้ การที่ ธปท.เปิดทางให้ธนาคารพาณิชย์ปรับโครงสร้างให้ลูกค้าชำระหนี้ได้ตามความสามารถก็จะชะลอปัญหาหนี้เสีย 
“ที่ผ่านมา ธปท.เปิดให้ปรับโครงสร้างหนี้รายย่อยได้อยู่แล้ว ไม่ว่าสินเชื่อส่วนบุคคล สินเชื่อบัตรเครดิต ในกรณีที่ประสบปัญหาในพื้นที่ก็สามารถผ่อนผันให้ลูกค้าชำระหนี้ได้ตามกำลังของลูกหนี้ได้เลยแล้วแต่ธนาคาร หากติดขัดเกณฑ์เพิ่มเติมจากนี้อยากให้ลูกค้าขอเพิ่มมาได้อีก ดังนั้นหนี้เสียจากภัยพิบัติครั้งนี้จึงไม่น่าจะมาก เพราะถ้าปรับโครงสร้างหนี้แล้ว ชำระหนี้ตามที่ตกลงกันระหว่างธนาคารกับลูกหนี้ก็ไม่ถือว่าเป็นเอ็นพีแอล ซึ่งธนาคารทำได้ทั้งยืดระยะเวลาในการชำระหนี้ ปรับลดดอกเบี้ย ปรับลดงวดชำระขั้นต่ำลง ทำได้หมด” นายสรสิทธิ์ กล่าว 
ทั้งนี้ จากข้อมูลของ ธปท. ณ ไตรมาส 4 ปีที่ผ่านมา พบว่า พื้นที่ภาคใต้มีเงินฝากรวม 4.94 แสนล้านบาท มีสินเชื่อรวม 4.38 แสนล้านบาท แบ่งเป็น สินเชื่อเพื่อการบริโภค 1.87 แสนล้านบาท สินเชื่อเพื่อการขนส่ง การซ่อมแซมยานยนต์ และจักรยานยนต์ 7.05 หมื่นล้านบาท สินเชื่อโรงแรมและภัตตาคาร 6.45 หมื่นล้านบาท สินเชื่ออุตสาหกรรมการผลิต 4.64 หมื่นล้านบาท สินเชื่ออสังหาริมทรัพย์ การให้เช่า และบริการทางธุรกิจ 2.05 หมื่นล้านบาท
“ในกรณีเลวร้าย แม้จะเสียหายทั้งจำนวนก็ไม่กระทบฐานะระบบธนาคารพาณิชย์ไทยแต่อย่างใด เพราะธนาคารทั้งระบบมีหนี้เสียแค่ 3.03 แสนล้านบาท หรือ 3.89% ของสินเชื่อรวม” นายสรสิทธิ์ กล่าว m